Un any més, em complau presentar-vos el nostre últim Informe Anual.
Aquest document expressa el compromís que tenim amb el teixit econòmic i la feina que portem a terme, com a entitat financera pública, per impulsar el seu creixement.
La nostra responsabilitat és acompanyar les empreses, les persones emprenedores i les entitats en el seu desenvolupament.
I en aquest sentit hem seguit treballant, per tal de contribuir a l'assoliment dels seus objectius.
Hem potenciat principalment aquells projectes que implicaven innovació, la transformació i digitalització del negoci, i també aquelles inversions destinades a la internacionalització, a la fusió i a l'adquisició de noves empreses.
La nostra fita és fer creixement i posem tots els mitjans que tenim al nostre abast per assolir-ho.
L'ICF és l'entitat financera pública de Catalunya, fundada l'any 1985 i propietat de la Generalitat de Catalunya.
Té com a missió principal impulsar el finançament d'empreses, d'emprenedors i d'entitats de Catalunya per tal de contribuir al creixement sostenible i a la innovació dins l'economia catalana.
D'aquesta manera, aposta activament per la consecució dels Objectius de Desenvolupament Sostenible d'acord amb l'Agenda 2030 de les Nacions Unides.
L'ICF actua com a complement del sector financer privat i ofereix una àmplia gamma de solucions financeres centrades en préstecs, garanties i inversió en capital risc amb l'objectiu de potenciar la internacionalització, la transformació i innovació, el creixement i la sostenibilitat.
L'ICF és una entitat amb personalitat jurídica pròpia que sotmet la seva activitat a la seva pròpia llei, a l'Estatut de l'empresa pública catalana i a la resta de l'ordenament jurídic, i que, a més, s'ajusta a les normes de dret privat que li són aplicables; de forma específica a la normativa de les entitats de crèdit.
Des del Grup ICF/Avalis hem finançat a 1.564 empreses, persones emprenedores i entitats, a través de la nostra activitat de préstecs i avals, per un import total de 662,3 milions d'euros.
En l'àmbit del capital risc, s'hi han invertit 148 milions d'euros.
Destaca significativament l'augment del volum finançat pel Grup ICF/Avalis, un 10,5 % més alt que el de 2018, així com l'increment de la inversió en fons de capital risc, que passa dels 15,3 milions d'euros el 2018 als 138,4 milions d'euros el 2019.
L'ICF estableix les línies generals del sistema de seguiment de riscos mitjançant diverses polítiques de control, les quals ha definit en el nou Marc d'Apetit al Risc que el Grup ICF ha instaurat per tal de monitorar els riscos als quals l'entitat està exposada.
Per a cada tipus de risc s'estableixen diversos nivells de responsabilitat que s'assignen a òrgans de decisió i comitès específics de manera explícita.
El Grup es fonamenta en el model de seguiment i control de riscos basat en les tres línies de defensa i adopta la guia GL/2017/11 de l'Autoritat Bancària Europea (EBA, per les sigles en anglès d'European Banking Authority) sobre govern intern.
El Grup ICF ha tancat l'any 2019 amb un volum total d'actius de gairebé 2.100 milions d'euros, un 71 % dels quals correspon a l'epígraf "Préstecs i bestretes", en què es registra la cartera creditícia del Grup.
Al tancament de l'exercici 2019, un 91 % d'aquesta cartera corresponia a petites i mitjanes empreses en nombre de clients (un 47 % en import), amb una segmentació territorial alineada amb el PIB de cada àrea geogràfica i un nivell alt de diversificació sectorial.
Si continues navegant, considerem que acceptes el seu ús.
Pots canviar la configuració o obtenir més informació 'aquí'.